**Bygningskultur Foreningen i Lyngby-Taarbæk**

Kongens Lyngby, marts 2020

Til Kommunalbestyrelsen

Lyngby-Taarbæk kommune

**Høringssvar til forslag til Lokalplan 291 for villakvarteret ved Folkeparken.**

Lokalplanens formål: ”er helt overordnet at regulere anvendelsen til åben-lavt boligområde i maks. 2 etager. Derudover er formålet at udpege bevaringsværdig bebyggelse og at sikre det grønne udtryk i området” (s.6). BKF har med glæde konstateret, at der nu foreligger et forslag til en lokalplan for området, som vi har efterlyst i mere end 10 år ved vores årlige møder med Byplanudvalget.

**Ved læsning af forslag 291 ønsker Bygningskultur Foreningen at kommentere følgende:**

Beskrivelsen af de eksisterende forhold, formålet for lokalplan 291, regulering af bebyggelsens omfang, bevaring af udvalgte huse og det grønne i kvarteret samt samspillet med de tilstødende lokalplaner i kvarteret. De eksisterende forhold beskrives yderst summarisk som: ”Lokalplan området består af ejendomme beliggende på de private fællesveje Chr. Winthers Vej og Viggo Stuckenbergs Vej” og ”Bebyggelsen er overvejende villaer fra begyndelsen af 1900 tallet, men der ses også flere moderne villaer som en del af udskiftning af bygningsmassen” (s.4). Forslag til lokalplan 291 grænser på den anden side af Chr. Winthers Vej op til lokalplan 166 fra 2001, som omhandler den resterende del af Digterkvarteret. Her er formålet: ”at fastholde de arkitektoniske kvaliteter og den grønne karakter i området” (s.4). Og ved søen op til lokalplan for Folkeparken i Lyngby bydel fra 1979. Her er formålet: ”at fastlægge placeringen og omfanget af en bebyggelse for rosporten på en sådan måde, at Folkeparkens karakter bibeholdes” (s.7).

**DE EKSISTERENDE FORHOLD**

For at vurdere om formålet for lokalplan 291: at regulere det åbne-lave boligområde ved Folkeparken, mangler vi i BKF en udførlig beskrivelse af området, som er et af de ældste og smukkeste villakvarterer i kommunen fra omkring 1900. Det er placeret på en udstykningen fra 1890erne som skråner ned til Lyngby sø (fredet i 2009) fra gården Engelsborg bygget i 1775 (nu bevaringsværdig). Et naturskønt og grønt område som har været til stor inspiration for datidens digtere, hvorfor kvarteret kaldes Digterkvarteret. Et kvarter som gav boliger til den nye funktionær gruppe, som flyttede til kommunen i begyndelsen af det 1900 århundrede. Området ligger op til Folkeparken og Lyngby sø, som har stor betydning som rekreativt område for kommunens borgere.

Arkitekturen i området er karakteriseret af fritliggende helårs villaer med saddeltage i halvanden etager samt enkelte sommer huse bygget på store grunde i begyndelsen af det nittende århundrede. En tidstypisk og bæredygtig arkitektur, dels i en nationalromantisk tradition og dels i en arkitektur præget af Bedre Byggeskiks intentioner. Med enkle proportioner i gedigne materialer (ofte røde muresten og røde tegl) og godt håndværk med stor holdbarhed. Villaer placeret i store haver, som giver området en grøn identitet, hvor de enkelte huse indgår i en æstetisk helhed mod vej og i kvarterets fælles åbne villa rum, som skråner ned mod søen. Fysiske rum som delvis er mindsket, da der fra 1960erne og frem er oprettet en del koteletgrunde i området bebygget med villaer i halvanden etage i samklang med den eksisterende arkitektur. I de senere år er enkelte huse revet ned og erstattet med mere modernistiske villaer i 2 etager ofte med store tagterrasser efter dispensation fra kommunen, på trods af massive naboindsigelser.

**BEBYGGELSENS OMFANG OG PLACERING**

Forslaget til lokalplan 291 åbner op for at bygge i 2 fulde etager med mulighed for at etablere tagterrasser på 20 kvadratmeter, hvor den enkelte tagterrasse ikke må være større end 15 kvadratmeter (s.7). Da hensigten med lokalplanen er, at sikre kvarterets karakter i et åbent-lavt boligområde anbefaler BKF meget, at tilladelsen til at bygge i 2 etager erstattes med halvanden etage. For at sikre at de åbne rum mellem bebyggelserne og den grønne karakter med udsyn til søen og parken bevares. Således henstilles det til i lokalplanen for Folkeparken ”at bebyggelsen må højst have 1 etage” (s.8). Også forslaget til de store tagterrasser fraviger fra den karakteristiske arkitektur i området, hvor store tagterrasser vil gøre indsigten til naboerne væsentlig større. BKF vil derfor henstille, at evt. tagterrasser integreres i husenes gavle/kroppe på halvanden etage, som det er i den eksisterende arkitektur i området. BKF´s anbefaling er således at fastholde Kommuneplanen for 2017, som fastsætter retningslinjerne for indholdet i de fremtidige lokalplaner. Hvor bebyggelsesprocenten er på 30 og etage tallet er halvanden etager for åben-lav boliger (s.12). Så det karakteristiske for villakvarteret ved Folkeparken ud til Lyngby sø kan bevares, udvikles og reguleres i respekt for de eksisterende kvaliteter, som beskrevet ovenfor. Ligesom vi i BKF er uforstående over for, hvordan to lokalplaner (166 og 291), som omhandler hver sin side af Chr. Winthers Vej nu 20 år senere i 291 blot skal regulere området frem for som i lokalplan 166 at fastholde de arkitektoniske kvaliteter. Dette på trods af at området i 291 drejer sig om strækningen fra vejene ned mod sø og Folkepark. Et område med store natur- og bebyggelsesmæssige kvaliteter med hele 11 bevaringsværdige huse, hvorfor vi i BKF kraftigt henstiller, at lokalplan 291 gøres til en bevarende lokalplan.

**BEVARING**

Det er således positivt, at der er udvalgt 11 bevaringsværdige villaer, som er: ”opført i første halvdel af 1900-tallet og fortæller en fin historie om villakvarterets oprindelige miljø” (s.9). Det er tillige med tilfredshed, at forslaget til lokalplan 291 udpeger bevaringsværdige træer i området. Dels de bornholmske rønnebær træer, som står som vejtræer på begge sider af Chr. Winthers Vej og dels udvalgte træer synlige fra offentlig vej. Et af de udpegede solitære træer er et lindetræ i krydset mellem Chr. Winthers Vej og S.Schandorphs Vej placeret på Genforeningstrekanten, som angiveligt er fredet. Et mindesmærke fra 1920, hvor stenene er givet af beboerne i kvarteret og hovedstenen er udformet af billedhugger J. Nielsen Sondrup, som boede på Chr. Winthers Vej 26 (fra 1905) i et af de bevaringsværdige huse, beklædt med relieffer udført af Sondrup.

For at leve op til lokalplan 291´s formål: ”at sikre det grønne udtryk i området” (s.6), vil BKF kraftigt anbefale, at der tillige udpeges bevaringsværdige træer, som er synlige fra Lyngby sø, fra stier og parker samt fra Folkeparken. F. eks. det store egetræ som står i baghaven på Viggo Stuckenbergs Vej 26.

Bygningskultur Foreningen i Lyngby-Taarbæk vil ligeledes meget henstille, at formålet i lokalplan 291 udvides til en bevarende lokalplan med formulering af specifikke reguleringer, som kan bevare den karakteristiske arkitektur, bygningsdetaljer og materialer samt sikre det åbne grønne miljø med gamle træer og levende hegn med udsyn til Lyngby sø og Folkeparken i Digterkvarteret, som er et af de første villakvarterer i Lyngby.

Venlig hilsen

Bente Kjøller

Formand